ХДФУ  
\_\_\_- нусха

**Фарғона вилояти ҳокими**

**Х.Ҳ. Бозаровга**

**Ҳурматли Хайрулло Ҳайитбаевич,**

Иқтисодий тадқиқотлар ва ислоҳотлар маркази томонидан истеъмолчилар кайфиятини аниқлаш мақсадида октябрь ойида Фарғона вилояти аҳолиси орасида сўровнома ўтказилди.

Сўровнома натижаларига кўра:

**- ишсиз ва доимий даромадга эга бўлмаганлар улуши вилоятнинг Риштон, Сўх, Ёзёвон, Ўзбекистон ва Бешариқ туманларида юқори;**

**- иш ўринлари сони кўпайишини кўрсатганлар улуши 46%ни ташкил этди. 8% респондентлар фикрича янги иш ўринлари сони камайган. Фурқат (24%), Марғилон шаҳри (11%) ва Олтиариқда (11%) иш ўринлари сони камайишини билдирганлар бошқа туманларга нисбатан кўп;**

**- маҳаллий ҳокимият органлари фаолиятини ижобий баҳолаганлар улуши вилоят бўйича 43%. Бунда салбий баҳо берганлар Марғилон шаҳри (18%), Бувайда (16%) ва Риштонда (15%) кўпроқ;**

**- Бувайда (47%) ва Боғдодда (43%) газ таъминоти, Бешариқ (24%), Қўқон шаҳри (23%) ва Ёзёвонда (23%) ички йўллар сифатининг ёмонлиги, Бешариқ (21%), Сўх (17%) ва Ўзбекистонда (17%) ичимлик суви танқислиги, Боғдод (19%), Қува (16%) ва Марғилон шаҳрида (16%) электр энергиядаги узилишлар, Сўх (9%) ва Фарғона туманида (9%) иш ўринлари етишмаслиги энг катта муаммо сифатида қайд этилган;**

-**даромади пасайишини қайд этганлар кўрсаткичи бўйича Қува (21%) ҳамда иш ўринлари сони камайиши бўйича Фурқатда (24%) республикадаги энг ёмон ҳолатлардан бири кузатилган.**

Юқоридагилардан келиб чиқиб, Қува ва Фурқат туманлари иқтисодий ижтимоий ҳолатига жиддий эътибор қаратиб, бошқа туманлар (шаҳарлар) бўйича мавжуд ҳолат сабаблари ўрганилиб, камчиликларни бартараф этиш бўйича тезкор чоралар ишлаб чиқиш сўралади.

*Ўтказилган сўровнома бўйича амалга оширилган таҳлил маълумотлари илова қилинмоқда.*

|  |  |
| --- | --- |
| **Ўзбекистон Республикаси Президенти маслаҳатчиси** | **Р. Гулямов** |