ХДФУ  
\_\_\_- нусха

**Андижон вилояти ҳокими**

**Ш.К. Абдурахмановга**

**Ҳурматли Шухратбек Кушақбаевич,**

Иқтисодий тадқиқотлар ва ислоҳотлар маркази томонидан истеъмолчилар кайфиятини аниқлаш мақсадида октябрь ойида Андижон вилояти аҳолиси орасида сўровнома ўтказилди.

Сўровнома натижаларига кўра:

**- ишсиз ва доимий даромадга эга бўлмаганлар улуши Шаҳрихон, Марҳамат, Асака, Қўрғонтепа ва Балиқчида юқори;**

**- иш ўринлари сони кўпайишини кўрсатганлар улуши 44%ни ташкил этди. 7% респондентлар фикрича иш ўринлари сони камайган. Туманлар кесимида Жалақудуқ (сўровда иштирок этганларнинг - 14%), Хўжаобод (11%) ва Олтинкўлда (10%) иш ўринлари сони пасайишини кўрсатганлар улуши нисбатан кўп;**

**- маҳаллий ҳокимият органлари фаолиятини ижобий баҳолаганлар улуши вилоят бўйича 47%. Бунда салбий баҳо берганлар улуши Пахтаобод (20%), Асака (13%) ва Жалақудуқда (13%) нисбатан кўпроқ;**

**- Андижон тумани (40%), Бўстон (34%) ва Андижон шаҳрида (34%) газ таъминоти, Улуғнор (33%) ва Балиқчида (27%) ички йўллар сифати, Бўстон (17%) ва Жалақудуқда (14%) ичимлик суви, Асака (12%) ва Балиқчида (11%) электр энергия таъминоти, Пахтаобод (8%) ва Избосканда (7%) иш ўринлари етишмаслиги энг катта муаммолар сифатида қайд этилган.**

- Пахтаобод тумани ҳокимияти фаолияти **республикадаги энг салбий баҳоланган** (20% аҳоли) **туманлардан бири сифатида қайд этилган.**

Юқоридагилардан келиб чиқиб, Пахтаобод **тумани** иқтисодий-ижтимоий ҳолатига жиддий эътибор қаратиб, бошқа туманлар (шаҳарлар) бўйича мавжуд ҳолат сабаблари ўрганилиб, камчиликларни бартараф этиш бўйича тезкор чоралар ишлаб чиқиш сўралади.

*Ўтказилган сўровнома бўйича амалга оширилган таҳлил маълумотлари илова қилинмоқда.*

|  |  |
| --- | --- |
| **Ўзбекистон Республикаси Президенти маслаҳатчиси** | **Р. Гулямов** |